બિનય રાજારામનો જન્મ ઓરિસ્સાના ભુવનેશ્વરમાં. માતૃભાષા ઉડિયા. પ્રાથમિક શિક્ષણ વનસ્થલી વિદ્યાપીઠમાંથી. રાજસ્થાન વિશ્વવિદ્યાલયથી એમ.એ. અને બરકતઉલ્લા વિશ્વવિદ્યાલયમાંથી ડૉક્ટરેટ કર્યું. ઉડિયા, સંસ્કૃત, હિન્દી, બંગાળી, ડિંગલ, માલવી, ગ્રીક અને અંગ્રેજી ભાષા બોલીનું જ્ઞાન. ફણીશ્વરનાથ રેણુની એક નવલકથા પર લઘુશોધ તથા યુનાનના એરિસ્ટોટલ વિશ્વવિદ્યાલય થેસાલોનિકીમાં ઈસાઈ ધર્મગ્રંથ ‘બારલામ અને યોઆસફ’ તથા અશ્વઘોષ કૃત ‘બુદ્ધચરિતમ’ અંગે તુલનાત્મક સંશોધન કર્યું. ગ્રીસમાં તેમને એશિયન સ્તરે ચાર વર્ષ માટે શિષ્યવૃત્તિ તેમજ રાષ્ટ્રિય સ્તરની સ્કોલરશિપ મેળવેલ છે. તેઓને તેમના કાવ્યો તેમજ નવલિકા માટે રાષ્ટ્રીય સ્તરે પુરસ્કાર મળેલા છે. તેમને માનદ ડૉક્ટરેટની પદવી પણ પ્રાપ્ત થયેલ છે. ‘લંકામાં હરી શ્રીરામ’ પુસ્તક માટે મધ્યપ્રદેશ રાષ્ટ્રભાષા પ્રચાર સમિતિ દ્વારા ‘શ્રી અંબિકા પ્રસાદ દિવ્ય પુરસ્કાર’ મળેલ છે. રાષ્ટ્રિય આંતરરાષ્ટ્રીય શોધ-સેમિનારમાં સંશોધન, વક્તવ્ય આપેલ છે. તેઓ બાળસાહિત્યના સર્જક પણ છે.